ועדת הכספים, כנסת 25, פרוטוקול מספר 267, 2023-12-18 00:00

משה גפני: אני מחדש את הישיבה

משה גפני:  משפחות החטופים, בקשה

יזהר שי: 	שלום לכולם ותודה שהוזמנו לכאן

יזהר שי:  זו לא פעם ראשונה שאנחנו מדברים

יזהר שי:  אנחנו לא הגענו היום במיוחד לוועדת הכספים, אנחנו באנו כמייצגים של משפחות החטופים

יזהר שי:  עברנו שבועות קשים עכשיו

יזהר שי:  מאז העסקה האחרונה אנחנו באיזו שהיא מטוטלת מאוד קשה

יזהר שי:  אנחנו כרגע נכנסנו לשבוע קשה במיוחד, יש לנו גם הרבה קורבנות בצה"ל, גם המון פצועים, גם חטופים שנהרגו בטרגדיה

יזהר שי:  אני לא חושב שיש צד לטרגדיה, כי החטופים הם חלק מצה"ל וצה"ל הם חלק מהחטופים

יזהר שי:       אנחנו באנו לפה כדי להגיד שאנחנו מרגישים שנרקמת לנו עכשיו עסקה ושאנחנו מבקשים שתגידו לה כן, שלא תתנו מחיר לחטופים שלנו

יזהר שי:  אני לא רוצה שילד, שמשפחת ביבס, שהאבא הזקן שלי, שחייל, שחיילת או כל אחד שנמצא שם יהיה שווה שלושה מחבלים עם דם על הידיים, יהיה שווה הפסקת לחימה של חצי יום

יזהר שי:  אנחנו עוסקים ברוצח מתועב שיש לו המון המון כוח

יזהר שי:  מדובר על 130 חטופים שהוא יכול לשחק עם שלושה ביום, יכול להרוג שלושה ביום

יזהר שי:        אנחנו מבקשים מכולם שכשהקבינט, שאנחנו סומכים עליו, יביא לפה עסקה, שהמפלגתיות, שהערכים שאולי עובדים ברמה הפוליטית יישארו מאחור, שכולם יתחברו לזה שזה יכול להיות גם הבן שלהם ויצביעו בעד פדיון השבויים שלנו

יזהר שי:  את המחיר יהיה קשה לבלוע, לכולם יהיה קשה לבלוע

יזהר שי:  אל תשאירו את החטופים שלנו שנהרגים, את הילדים של כולנו שמתאנקים בפנים, מוכים, נאנסים, זוכים ליחס קשה, לרעב

יזהר שי:  אנחנו פה קצת בתחושה שחוזרים לדיונים תקציביים, כאילו השגרה חוזרת

יזהר שי:  לנו אין שגרה

יזהר שי:  אנחנו, משפחות החטופים, חיות יום יום את הכאב

יזהר שי:  היום קוברים בגבולות חטוף שכמעט הגיע אל האור אבל נורה בשוגג על ידי חיילי צה"ל

יזהר שי:  ליבי ליבי עם משפחת החייל שירה ועם החייל עצמו שיהיה נכה ברמה מסוימת כל חייו

יזהר שי:  ליבי ליבי עם משפחת החטוף שהוא כמעט הגיע אליה אבל נורה

יזהר שי:  הטרגדיה הזאת קורית בגלל שהכל כל כך מסובך

יזהר שי:  האויבים שלנו נמצאים מתחת לאדמה, מעל, הם מתחפשים, הם ערמומיים, הם מחליפים את החטופים, הם משתמשים בצורה צינית

יזהר שי:  כמה שנתאר במלים כמה שהם נוראיים, זה לא יעזור, אנחנו צריכים להחזיר את החטופים

יזהר שי:  המשפחות כבר ממש נשברות

יזהר שי:  שכל אחד יחשוב איך מרגיש אבא או אימא שהילד או הילדה שלו נמצאים שם והוא לא ישן כל כך הרבה ימים

יזהר שי:  גם אם חטוף אחד חזר והתנאים שלו היו טובים, המשפחה שלו לא ישנה עד שהיא לא ידעה את זה, מבחינתה התעללו בילד או בילדה בצורה זו או אחרת

יזהר שי:  תצביעו נכון כשזה יגיע, זאת הבקשה

משה גפני: תודה רבה

משה גפני:  אסתר בוכשטב, בקשה

אסתר בוכשטב: אני רוצה להצטרף למה שיזהר אמר

אסתר בוכשטב:  אני אימא של יגב בוכשטב שנחטף מהבית שלנו בקיבוץ נירים

אסתר בוכשטב:  התקופה האחרונה שעוברת עלינו היא מאוד קשה

אסתר בוכשטב:  התחושה היא של חוסר אונים הולך וגדל בעקבות החדשות האחרונות שמלוות אותנו בשבועות האחרונים - יום שישי זה היה בעוצמה הכי גדולה, וגם יום שבת כשהודיעו על חטופה נוספת שנרצחה

אסתר בוכשטב:  אנחנו חווים את הכל ביחד

אסתר בוכשטב:  כולנו משפחה אחת, משפחת החטופים

אסתר בוכשטב:  כולנו מקהילה אחת, מקהילות עוטף עזה, אנחנו מכירים אחד את השני, אנחנו בתוך האירוע הזה מה-7 באוקטובר בבוקר

אסתר בוכשטב:  אני לא יודעת כמה כוחות עוד יש לנו

אסתר בוכשטב:  אנחנו מרגישים שהמשפחות מתחילות להישבר

אסתר בוכשטב:  הקושי הגדול הוא הדאגה

אסתר בוכשטב:  אני יכולה להגיד שאני מכריחה את עצמי לקום בבוקר, להמשיך בפעילות, אבל זה לא פשוט, הדאגה מטריפה

אסתר בוכשטב:  הדאגה לבן שלי, הדאגה לסבא של דקל, אבא של יזהר, שאני מכירה אותו, היא קשה

אסתר בוכשטב:  אנחנו מבקשים שתעשו כל מאמץ להתקדם עם מתווה שיחזיר אותם בצורה מסודרת, כי זאת כנראה הדרך שאפשר להחזיר אותם בחיים

אסתר בוכשטב:  אין לי שום התנגדות למהלכים צבאיים, ליבי עם כל משפחות החיילים, אני כואבת כל חייל שנהרג וכל חייל פצוע, אבל אני מבקשת שייעשה כל מהלך כדי להחזיר את החטופים כמה שיותר מהר

אסתר בוכשטב:  תקדמו מתווה, תצביעו בעד מתווה, כי השבת החטופים זאת המצווה כרגע הכי גדולה שיכולה להיות

משה גפני: 	תודה רבה

משה גפני:  אמרתי בפעם הקודמת שנפגשנו, ואני אומר גם עכשיו, שלפי דעתי כל אחד סביב השולחן הזה יצביע בעד כל מתווה שיביאו קובעי המדיניות, זה ברור לחלוטין

משה גפני:  אני מבטיח לכם, וכנראה גם חבריי, שנדבר עם קובעי המדיניות

משה גפני:  מה שאתם אומרים זה דבר נכון - חובה על כולנו לעשות, ואנחנו נעשה את זה

משה גפני:  אין ספק שכשיגיע לכאן מתווה כולנו נתמוך בו, רק צריך לדבר עם קובעי המדיניות, ואת זה נעשה

ולדימיר בליאק: זה מתחיל להיות קשה מיום ליום

ולדימיר בליאק:  בשבוע שעבר ניהלתי דיון בוועדת חוקה על הזכויות המשפטיות של החטופים והשבים

ולדימיר בליאק:  ישב בדיון רואה חשבון אבי לולו, אביו של אלון זכרונו לברכה, ולפני כמה ימים, אני לא זוכר באיזו ועדה, ישב נועם, בן זוגה של ענבר היימן זיכרונה לברכה, שהתחנן להחזיר אותה

ולדימיר בליאק:  הוא בכה בדיון

ולדימיר בליאק:  זה מתחיל להיות יותר קשה מיום ליום

ולדימיר בליאק:  לפחות אני מרגיש שאנחנו משפחה אחת

ולדימיר בליאק:  אני לא גרתי בקיבוץ, אבל אנחנו מכירים, אנחנו מדברים

ולדימיר בליאק:  נכון שאנחנו כביכול חוזרים לשגרה כי יש פה מדינה לנהל, אבל מבחינתי לפחות, ואני חושב שגם מבחינת חבריי, יש מטרה אחת עליונה במלחמה הזאת, ראשונה במעלה, והיא להשיב את האנשים שלנו שנמצאים היום בעזה

ולדימיר בליאק:  אנחנו נעשה הכל כדי שזה יקרה

ולדימיר בליאק:  אמרתי הבוקר בדיון בוועדת המשנה לספורט של ועדת החינוך שנעשה כל מה שתלוי בנו כדי להחזיר את כולם

נעמה לזימי: אתמול הגעתי לנחם את משפחתו של סאמר טלאלקה

נעמה לזימי:  שני ההורים שישבו בנפרד אמרו את אותו הדבר: "את הבן שלנו היקר, האהוב, שהסיפורים עליו מעידים עד כמה הוא אדם טוב לב, שמח, אי אפשר להשיב, אבל תעשו הכל להחזיר אלינו את החטופים שחיים"

נעמה לזימי:  מתוך השכול והכאב הכבד להגיד ולהפציר את הדבר הראוי הזה, הנכון הזה, זאת גדלות נפש, מה שמעיד בעיקר על זה שאנחנו חברה שמקדשת חיים, לא את המוות

נעמה לזימי:  הרוח הישראלית, הרוח היהודית מקדשת את החיים, אנחנו יודעים את זה

נעמה לזימי:  אני מברכת על הדברים שלך בהקשר של פדיון שבויים וחשיבות החזרת החטופים

משה גפני: ופיקוח נפש

נעמה לזימי: ופיקוח נפש

נעמה לזימי:  אל לנו לסרב לשום עסקה שמהותה היא הצלת חיים וקידוש החיים

משה גפני: תודה רבה

משה גפני:  ינון, בקשה

ינון אזולאי: אדוני היושב ראש, ליבנו עם אותן משפחות

ינון אזולאי:  כולנו היום חלק ממשפחת החטופים

ינון אזולאי:  אתם מבקשים מאיתנו לעשות את כל מה שאנחנו יכולים, כל פעם להעלות את זה, אבל ההחלטות לא נמצאות בידינו

ינון אזולאי:  אלה מאיתנו שנמצאים בקשר עם מקבלי ההחלטות מעבירים את המסרים

ינון אזולאי:  בשביל כל מה שתצטרכו בנושא של החטופים יש לכם 11 חיילים פלוס השרים שיעשו הכל למען השבתם

ינון אזולאי:  הכאב הוא כאב, במיוחד אחרי מה שקרה ביום שישי בלילה עם שלושת החטופים שכמעט ראו את אור היום ופתאום החושך הכי גדול נפל עליהם ועל המשפחות

ינון אזולאי:  צריך לעשות הכל כדי שחלילה לא יהיה עוד מקרה אחד כזה, וזה התפקיד שלנו

ינון אזולאי:  הדלת שלי פתוחה בפניכם, רק תגידו מה צריך

ינון אזולאי:  בכל מה שצריך אנחנו יכולים להבטיח 100% של השתדלות

ינון אזולאי:  אנחנו נעשה את ההשתדלות מצידנו, על מנת להמעיט אפילו במעט מהכאב הגדול שיש, על מנת להחזיר את כל החטופים הביתה, לא משנה אם זה אישה, זקן, זקנה, חייל

ינון אזולאי:  הלוואי ובפעם אחת נעשה את זה, כדי שנוכל לדעת שיש לנו שקט בגזרה הזאת של החטופים שחזרו בריאים ושלמים - אז נוכל לעשות את שאר הדברים

ינון אזולאי:  אני יודע שמדינת ישראל עושה הכל על מנת להשיב את החטופים

ינון אזולאי:  זה שאתם כל פעם נמצאים זה מדרבן ונותן לנו לא לשכוח

ינון אזולאי:  השגרה היא לא אותה שגרה שהייתה לפני שמחת תורה, לפני ה-7 באוקטובר, זו שגרה אחרת

ינון אזולאי:  אנחנו נמצאים בעיצומה של מלחמה, של השבת החטופים

ינון אזולאי:  הכאב הזה מלווה אותנו בכל עת, בכל רגע, בכל שמחה, בכל עצב

ינון אזולאי:  זה כאב מיוחד שמלווה אותנו

ינון אזולאי:  כך נעשה וכך נמשיך עד שנראה את כולם בעזרת השם חוזרים אלינו, למשפחה של כולנו

נופר בוכשטב: אני אחות של יגב בוכשטב

נופר בוכשטב:  תודה על הדברים שאמרתם עכשיו

נופר בוכשטב:  זה מאוד מחזק את כולנו לשבת פה ולשמוע שאתם איתנו ובאמת אכפת לכם

נופר בוכשטב:  לפעמים התחושה פה בכנסת שאנחנו קצת מפריעים, או שאנחנו מגיעים ואין לנו קול

נופר בוכשטב:  לשבת פה ולשמוע את הדברים שלכם מחזק אותי אישית, נותן לנו כוח להמשיך הלאה

נופר בוכשטב:  אנחנו יושבים עכשיו מול הקבינט בבגין

נופר בוכשטב:  אנחנו שם לא כדי להילחם

נופר בוכשטב:  אנחנו לא מוחים נגד, אנחנו מוחים בעד

נופר בוכשטב:  אנחנו שם, כי אנחנו נותנים גב לקבינט להחליט החלטות, להתקדם קדימה

נופר בוכשטב:  אנחנו פשוט מבקשים מהם שיהיו איתנו

נופר בוכשטב:  היום מגיעות לשם משפחות אבלות, המשפחה של מאיה גורן זיכרונה לברכה והמשפחה של איתן לוי זיכרונו לברכה

נופר בוכשטב:  הם מגיעים לשם כשהם בתוך האבל שלהם, כשהם במקום הכי קשה

נופר בוכשטב:  הם מגיעים כדי להגיד: "אנחנו, משפחות החטופים שהלכו לעולמם, כאן כדי שכל השאר ישובו הביתה"

נופר בוכשטב:  גדולת הנפש שלהם להגיע מהמקום הכל כך קשה הזה - אנחנו חייבים להגיע, לתמוך בהם ולהיות שם יחד איתם

נופר בוכשטב:  כשאתם, חברי כנסת, מגיעים ותומכים במשפחות האלו, זה שווה יותר מהכל

יזהר שי:  אנחנו כולנו עוד בתוך האירוע של ההרג בשוגג של שלושה חטופים

יזהר שי:  ליבי ליבי עם חיילי צה"ל שעולים להם מתוך האדמה כל מיני דברים ואסור להם להגיב כי יש חטופים

יזהר שי:  עושים להם כל מיני הטעיות, באים עם סדינים ועם פצצות, ואז כשמגיעים חטופים הם יורים

יזהר שי:  מי שהפקיר את האזרחים ב-7 באוקטובר נלחם עם יד מאחורי הגב

יזהר שי:  את היד הזאת צריך לשחרר

יזהר שי:  מלחמות לא חסר לנו

יזהר שי:  נוכל לעבור צפונה, נוכל לעבור לעשות סדר באיו"ש, נוכל להילחם עם האיראנים, עם החות'ים, עם הסורים, עם מי שנרצה, אבל המלחמה פה לא הגיונית, היא מרסקת את הצבא, היא גובה קורבנות, וגם יהיה יותר קשה להגיע להצלחות

יזהר שי:  כל מי שמסתכל על זה בעין פקוחה יודע שלפעמים צריך לעצור, לחשוב ולראות איך ממשיכים, כי מספר החללים הוא כבר לא הגיוני

יזהר שי:  זאת המציאות במזרח התיכון, צריך להתרגל אליה, אבל המחיר  מתחיל להיות מאוד מאוד כבד

יזהר שי:  הילדים של משפחות החטופים משרתים בצה"ל, זו לא משפחה נפרדת

יזהר שי:   חטפו אותנו, הפקירו אותנו ב-7, לכן אנחנו מבקשים לגמור את הסיפור ורק אז להמשיך להילחם על מקומה של ישראל במזרח התיכון

דקל ליפשיץ: ציינת פה מקודם שיש לנו פה 11 חיילים נאמנים

דקל ליפשיץ:  אנחנו באמת מודים על זה

דקל ליפשיץ:  ככל הנראה הולכת להיות עסקה בקרוב, ככה זה מורגש, ככה אנחנו יודעים

דקל ליפשיץ:  אנחנו צריכים שתעזרו לנו

דקל ליפשיץ:  את אלה שיש להם את הספק הכי קטן בעסקה הזאת תתפסו בין לבין, תזכירו להם את פדיון השבויים, את פיקוח הנפש, תסבירו להם שאין לנו דרך אחרת לצאת מזה עם תמונת ניצחון אם הם לא פה

משה גפני: תודה רבה לכם

משה גפני:  אני מקווה ומתפלל שבימים הקרובים כבר לא תבואו לכאן, תבואו רק על דברים אחרים כשהחטופים יחזרו כולם, עד האחרון שבהם

יזהר שי: אמן

משה גפני: אנחנו עוברים לדיון על אישור מוסדות ציבור לעניין סעיף 46 לפקודת מס הכנסה, על רשימה שסימנה 2023-005928

משה גפני:  ארז אורעד, בבקשה

ארז אורעד: אני מתכבד להביא בפני ועדת הכספים את אישור מוסדות ציבור לעניין סעיף 46 לפקודת מס הכנסה

משה גפני: הסעיף הראשון הוא חמ"ל החזרת החטופים והנעדרים

ולדימיר בליאק: וגם השני

ארז אורעד: אני מבקש להביא לאישורכם עמותות ברשימה שמספרה 2023-005928

ארז אורעד:  בתחילת הרשימה יש עמותות שהמטרה שלהן היא תמיכה במאמץ המלחמתי שיש להן אישור הגשת מסמכים

יצחק פינדרוס: אין להן אישור ניהול תקין

ארז אורעד: לא יכול להיות להן אישור ניהול תקין, כי אישור ניהול תקין נותנים רק לאחר שנתיים

אפרת לקס: כל העמותות שהתחילו פעילות בשנת 2023 ופועלות למען המאמץ המלחמתי מקבלות אישור באיזה שהוא נוהל שהוא מעט חריג

אפרת לקס:  הן עמותות שאין להן אישור ניהול תקין, יש להן רק אישור הגשת מסמכים

אפרת לקס:  הסיפור של אישור הגשת מסמכים הוא לא חריג מנהלים שהיו לפני המלחמה

משה גפני: זה היה כבר בעבר

אפרת לקס: נכון

אפרת לקס:  היינו גם לפני שנתיים של פעילות מאשרים עמותות שהראו לנו אישור הגשת מסמכים - זה היה אישור לשנה

יצחק פינדרוס: גם בלי ניהול תקין

אפרת לקס: גם בלי אישור ניהול תקין, רק עם אישור הגשת מסמכים

אפרת לקס:  בתום השנה וידאנו שהן אכן קיבלו אישור ניהול תקין קבוע

אפרת לקס:  אישור 46 בוועדת הכספים ניתן בהתבסס על הגשת מסמכים בלבד

אלמוג כהן: מה דינן של עמותות שאינן עומדות בהתחייבות שלהן לעסוק בנושאי המלחמה אלא עוסקות בנושאים אחרים?      

נעמה לזימי: מה זה אומר "התחייבות בנושאי המלחמה"? הם לא עושים דין ספציפי לעמותה כדי שהיא ספציפית לא תעסוק ב-x או ב-y

נעמה לזימי:  יש סוגיות פוליטיות רחבות

נעמה לזימי:  אתה רוצה שנדון בכל עיסוק פוליטי של כל עמותה? חד משמעית אני בעד

אלמוג כהן: התחייבות לא לעסוק בנושאים פוליטיים בזמן המלחמה

נעמה לזימי: אין דין שונה

אלמוג כהן: לא אמרתי דין שונה

אלמוג כהן:  ההיפך, דרשתי דין שווה

נעמה לזימי: בוא נדבר על זה באופן פתוח

אלמוג כהן: אני מאמין שהגברת הנכבדה שהיא נבחרת ציבור וחברת כנסת לא תיתן את ידה לדריסת החוק

נעמה לזימי: אתה מדבר על התחייבות ספציפית לעיסוק ספציפי בזמן מלחמה

נעמה לזימי:  מה הקטגוריה? האם אתה מדבר על עיסוק פוליטי?     

אלמוג כהן: כן

נעמה לזימי: מעולה

נעמה לזימי:  בוא נפתח הכל

ינון אזולאי: גם בפעם שעברה אושרה עמותה שעוסקת במאמץ מלחמתי

ינון אזולאי:  בפעם שעברה הייתי בעד, וגם הפעם אני בעד, אבל מאיפה אתם יודעים להגיד שזה מאמץ מלחמתי? אם יש עמותת כדורגל שרוצה לאמן את ילדי עוטף עזה, האם זה נכלל? יש לכם קריטריונים ברורים?     

ארז אורעד: אין לנו כרגע קריטריונים ברורים

ארז אורעד:  זה הייתה תחת ההחלטה שפרסמנו ב-8 באוקטובר, כאשר שם דיברנו על עמותות שפועלות לטובת המאמץ המלחמתי

אלמוג כהן: למען הקהילה? מה ההגדרות?     

ארז אורעד: זה יותר מושג שסתום, רחב

ארז אורעד:  אם אני רוצה לתת סיוע פסיכולוגי לחולות סרטן שמפונות מעוטף עזה, אפשר להגיד שזה סיוע למאמץ המלחמתי

ינון אזולאי: זה נכון

ארז אורעד: זו רשימה מאוד מאוד רחבה

ינון אזולאי: יכול להיות שיש עמותות שניגשו והן לא בטייטל של עוטף עזה, של חטופים, הן בדברים סוציאליים

ינון אזולאי:  יכול להיות שהן עזרו למפונים, שהן הלכו לדרום ושהו שם

ינון אזולאי:  זה הזמן לעזור להן

נעמה לזימי: העניין של חיזוק העורף הוא חלק מהמאמץ הלאומי

ינון אזולאי: בדיוק, לכן אני רוצה לדעת אם מקלים עליהן

ארז אורעד: אנחנו מקלים

ארז אורעד:  יש גם עמותות ישנות שהחליטו לתרום למאמץ המלחמתי

נעמה לזימי: עמותה כמו פתחון לב תרמה בסיוע למפונים

נעמה לזימי:  יש עמותות שלקחו על עצמן עוד קטגורית פעילות, זה לא רק מה שהן התחייבו עליו, אלמוג

אלמוג כהן: היה להן לפני זה סעיף 46?      

נעמה לזימי: נכון

אלמוג כהן: דיברתי על פעילות פוליטית

ארז אורעד: מאמץ מלחמתי זה כשפועלים לטובת חטופים, לטובת שבויים, לטובת מפונים

ארז אורעד:  בראש הרשימה שיש לכם כרגע יש עמותות מובהקות

יצחק פינדרוס: שלוש עמותות של חטופים

ינון אזולאי: יש עמותה שקיבלה רק חצי שנה ויש עמותות שלא כתוב כמה הן קיבלו

ינון אזולאי:  האם אתה נותן לכולן חצי שנה?      

ארז אורעד: אנחנו ממליצים לתת לרוב העמותות שנה

ינון אזולאי: אני רוצה לתת לעמותה מס' 5 לשנה

ינון אזולאי:  למה נתת לה רק חצי שנה?         

ארז אורעד: נפלה פה איזו שהיא טעות

ינון אזולאי: פעם שעברה נתנו לחצי שנה

ארז אורעד: האישור של ועדת הכספים הוא לשנה

יצחק פינדרוס: אישרנו לחצי שנה

משה גפני: ארז, אישרנו את מה שביקשתם

ארז אורעד: בתקופה האחרונה יש לנו עומס בלתי נורמאלי של פניות

נעמה לזימי: צריך להגדיל לכולן לשנה

יצחק פינדרוס: לחצי שנה

אפרת לקס: עמותה מס' 5 מומלצת לשנה

אפרת לקס:  החצי שנה נכתב בטעות

יצחק פינדרוס: אתם מדברים על 1,2,3 ו-4 שצריכות להיות לחצי שנה לפי הנהלים שקבעתם פעם קודמת?     

אפרת לקס: מהרגע שפרצה המלחמה היה לנו ברור שאנחנו צריכים לתת את האישורים כמה שיותר מהר, בדחיפות מקסימאלית, כדי לאפשר לעמותות שעושות עבודת קודש לפעול

אפרת לקס:  על בסיס ההנחות האלו אישרנו עמותות שפועלות למען מאמץ מלחמתי והגישו את הבקשות

אפרת לקס:  העמותה שהגישה את הבקשה ראשונה ונדונה ראשונה קיבלה אישור לחצי שנה

אפרת לקס:  הזמן שעובר מאפשר לנו לקיים תהליכי חשיבה ממושכים יותר

אפרת לקס:  כיום עמותות חדשות שפועלות למען המאמץ המלחמתי מקבלות אישור לשנה

אפרת לקס:  יש פה דיפרנציאציה לעומת התהליך הקודם, אבל זה לא מתוך איזו שהיא הבחנה מהותית, זה פשוט עניין של מועדים והחלטות שהתקבלו באותו מועד

ינון אזולאי: כמה ניתן לבית החולים הציבורי אסותא?      

ארז אורעד: שנה

ינון אזולאי: תן לבית חולים ציבורי אישור קבוע

ארז אורעד: בית חולים אסותא מקבל את האישור שלו לשנה מתוקף החלטת מיסוי

ינון אזולאי: אתה לא יכול לתת לו יותר משנה?     

ארז אורעד: אני מעדיף לתת לו לשנה, כי יש לו רק אישור הגשת מסמכים

ינון אזולאי: אין לו ניהול תקין?     

ארז אורעד: אין לו כרגע אישור ניהול תקין

יצחק פינדרוס:   אין לו ניהול תקין, כי הוא נוסד ב-2022

יצחק פינדרוס:  הוא לא יכול לקבל ניהול תקין

ארז אורעד: אישור ניהול תקין לוקח שנתיים

יצחק פינדרוס: יש הבדל בין עמותה פרטית שקמה לבין בית חולים שהוא סמי-ציבורי

יצחק פינדרוס:  יכול להיות שצריך להגדיל ראש ולא להחזיר אותו לפה בעוד שנה, זה הרי טכני

יצחק פינדרוס:  מדובר פה בקופת חולים מכבי שהקימה בית חולים

יצחק פינדרוס:  כשאדם פרטי מקים עמותה אתה רוצה לבדוק אותו שנה, שנתיים

ארז אורעד: על מנת לא לעשות אפליה - -     

יצחק פינדרוס: זו לא שאלה של אפליה

ארז אורעד:  מי שיש לו אישור ניהול תקין מקבל אישור לשנה

ינון אזולאי: יש כאלה שאין להם אישור ניהול תקין ומקבלים יותר משנה?          

ארז אורעד: לא

אליהו דלל: האם נתוני השכר הם חודשיים או שנתיים?     

ארז אורעד: נתוני השכר הם בדרך כלל שנתיים

ינון אזולאי: למה לעמותה 13 עם מחזור אפס נותנים 46?     

ארז אורעד: יש לנו מאזן בוחן שאומר שלעמותה הזאת יהיה מחזור בשנה הבאה של בערך מיליון שקל

ארז אורעד:  על המיליון שקל הזה, למרות שאין אותו במאזן הבוחן הקודם שלה, אנחנו נותנים אישור

ארז אורעד:  לעמותת ידידי ישראל אנחנו נותנים אישור לשנה, בוחנים את הפעילות שלה - -     

ולדימיר בליאק: זה מעניין, כי היא נוסדה ב-2013

ארז אורעד: במאזן הבוחן כתוב שיש לה מיליון שקל מחזור

ולדימיר בליאק: השנה?     

ארז אורעד: בשנה הזאת

אלמוג כהן: אני רוצה לשאול על עמותה מס' 7, על החברה האזרחית הישראלית

אלמוג כהן:  זו עמותה שהתרומה האחרונה שלה הייתה כשלושה מיליון שקלים

אלמוג כהן:  יש אפס אינפורמציה עליה ברשת, והפוסט האחרון שלה היה ב-2018

אלמוג כהן:  מה תפקידה בכוח?     

ארז אורעד:  העמותה הזאת פועלת למען טוהר מידות בשירות הציבורי, מינהל תקין, הגנה אזרחית לביטחון תושבי ישראל

ארז אורעד:  העמותה הזאת פועלת על מנת להגביר את המענה של הרשויות המקומיות לצרכים ולדרישות של התושבים באמצעות הקמה וליווי ועדי שכונות

אלמוג כהן: היא הוציאה מסמך כלשהו שנותן אסמכתא לכל העשייה הענפה הזאת?     

נעמה לזימי: תמיד ניתן לה

ארז אורעד: ישבו איתה, וגם הייתה אצלה ביקורת

אלמוג כהן: הפוסט האחרון שלה הוא מ-2018

אלמוג כהן:  איפה היא פעלה?   

נעמה לזימי: עמותה שלא פעילה בפייסבוק היא עמותה לא קיימת?     

ולדימיר בליאק: פוסטים לא מעידים על הפעילות

ולדימיר בליאק:  כשאני מסתכל על הדוחות הכספיים, על מחזור העמותה, אני רואה שיש פה מחזור משמעותי

אלמוג כהן: הכל מתורם אחד

ולדימיר בליאק: אז מה? גם הביטחוניסטים מקבלים בעיקר מתורם אחד

ארז אורעד: מאז פרוץ המלחמה הם מסייעים ומלווים את תושבי היישובים המפונים לערים הקולטות

ארז אורעד:  יש צוות שנמצא במלונות בים המלח, יש צוות שנמצא במלונות באילת, כאשר הנציגים מהווים את הגורם המקשר בין נציגות התושבים המפונים לבין משרד הרווחה

אלמוג כהן: אבל יש נציגים של משרד הרווחה במלונות

יצחק פינדרוס: יש יותר נציגים מקשרים מאשר אנשים במלונות

נעמה לזימי: אתה כנראה לא יודע כמה מתנדבים יש במלונות

נעמה לזימי:  אני מציעה לך ללכת לבקר את המפונים

אלמוג כהן: אני אלך למפונים? המשפחה שלי הייתה מפונה

נעמה לזימי: יש מתנדבים במלונות

נעמה לזימי:  אתה לא מכיר את זה?       

משה גפני: במלונות יש מתנדבים רבים

חנוך דב מילביצקי: ארז, איך הבדיקה שלכם מתבצעת? אתם מזמינים נציג עמותה שאומר לכם מה הוא עושה ובזה זה מסתכם?     

ארז אורעד: לא, אנחנו גם מוציאים ביקורות

חנוך דב מילביצקי: כמה אנשים יש לך שאתה מוציא לביקורות? יש לך פה מאות עמותות

ארז אורעד: יש לנו ארבעה מפקחים

ארז אורעד:  אנחנו מוציאים לביקורות כשאנחנו מוצאים לנכון

ארז אורעד:  במקרה הזה מצאנו לנכון לעשות ביקורת, אחד המפקחים יצא למלונות בים המלח כדי לראות מה הם עושים

ארז אורעד:  עמותה למטרת דת, למשל, שזו עמותה קלה, אנחנו מעלים לוועדה הציבורית שלנו

אפרת לקס: הכוונה היא לעמותות שנופלות בול לתוך הקריטריונים, עמותות שיש להן פעילות מהסוג שאנחנו מכירים

ארז אורעד: יש מספר מטרות ציבוריות שמופיעות בחקיקה הראשית: דת, תרבות, חינוך, וכיוצא בכך, כאשר עמותות כאלו אתה מעלה לוועדה ציבורית שיש בה נציגי ציבור שבוחנים

ארז אורעד:  לפעמים הם אומרים שהם לא רוצים להמליץ על אותן עמותות לוועדת כספים

ארז אורעד:  זה תהליך שלוקח מספר חודשים ארוך, הוא לוקח בין חצי שנה לשמונה חודשים, אפילו יותר לפעמים

חנוך דב מילביצקי: את העמותה הזאת היה מישהו אצלכם שבדק?     

ארז אורעד: כן, וגם אפרת הייתה מעורבת

ארז אורעד:  העמותה הזאת מלווה תושבים שנמצאים בים המלח

חנוך דב מילביצקי: אם אתה אומר שאנשיך בדקו ואתה סומך את ידיך שהדבר הזה נכון, זה מספיק לי

חנוך דב מילביצקי:  פשוט מעניין אותי לדעת אם במקרה הזה התבצעה בדיקה

ארז אורעד: התבצעה בדיקה

נעמה לזימי: לפעמים אנחנו מקבלים סוגיות שלא בדקו אותן, כמו דין פלילי ודברים כאלה

נעמה לזימי:  המקום של ועדת הכספים לשאול שאלות שקשורות למה שאנחנו מקבלים כמידע שהוא בעייתי לגבי העמותה -  עיסוק בפעילות שהיא הסתה, גזענות, דברים כאלה

חנוך דב מילביצקי: רציתי להבין את היקף היכולת שלנו לבדוק את הדברים האלה

חנוך דב מילביצקי:  אם יש ארבעה מפקחים על כל מאות העמותות האלו - -     

ארז אורעד: אני לא יכול לשים שוטר בכל מקום

חנוך דב מילביצקי: אני לא בא בטענות

חנוך דב מילביצקי:  אני רק רציתי לוודא על מה אני מצביע פה

ארז אורעד: יש עמותות שאנחנו מוצאים לנכון לעשות בדיקה יותר מעמיקה

אפרת לקס: יש פעילות ציבורית שאנחנו מכירים, יש פעילות ציבורית שהיא יצירתית יותר, חדשנית יותר

אפרת לקס:  ביחס לפעילות ציבורית חדשנית יותר אנחנו בדרך כלל נבקש עוד הבהרות כדי להבין מה העמותה עושה

משה גפני: כשבא חבר ועדה, פונה אליכם ואומר לכם שיש תלונה על עמותה מסוימת, האם אתם בודקים את זה מחדש?     

אפרת לקס: תמיד

אפרת לקס:  אנחנו תמיד בודקים כל תלונה, גם של חברי כנסת מטעם ועדת כספים, גם של חברי כנסת באופן כללי, גם של אזרחים מהשורה

אפרת לקס:  כל תלונה לגבי כל עמותה תמיד נבדקת

אפרת לקס:  בגלל חובת הסודיות אנחנו לא יכולים לחלוק את תוצאות הבדיקה, אבל כל תלונה באשר היא תמיד נבדקת

אפרת לקס:  לפעמים אנחנו מבינים שבתלונה אין ממש ולא נוקטים בהליכים

משה גפני: ומה אם אתם מגלים שיש ממש?      

אפרת לקס: אנחנו מבקשים מהעמותה להתייחס לדברים שנאמרו ומקבלים החלטה על סמך המידע החדש

אליהו דלל: אני מבין שיש לכם חוסר בכוח אדם שיפקח

אליהו דלל:  האם אתם נעזרים ברואי חשבון חיצוניים?     

אפרת לקס: לא

אליהו דלל: למה?         

אפרת לקס: אלו שאלות שנוגעות לסמכות של רשות המסים

אפרת לקס:  הביקורת השיפוטית על החלטה לאשר או לא לאשר עמותה כפופה לבג"ץ, לכן זה לא מסוג הפעולות שאנחנו יכולים להעביר לגורם חיצוני

נעמה לזימי: חייבים להוסיף תקנים

אליהו דלל: בוודאי

ארז אורעד: אנחנו נשמח לקבל עוד תקנים

אליהו דלל: אם הם לא מסוגלים לעשות את העבודה כמו שצריך ולא יכולים להיעזר על ידי רואה חשבון - -      

אפרת לקס: יש ביקורת על איכות העבודה שאנחנו מבצעים או על קצב הבדיקות? הבדיקות נעשות

נעמה לזימי: לא על איכות העבודה, אבל אם היו יותר מפקחים - -      

אליהו דלל: אנחנו רוצים לעזור לכם

אליהו דלל:  משרדי ממשלה ורשויות מקומיות נעזרים כשיש חוסר בכוח אדם בגורמים חיצוניים של רואי חשבון שעובדים לפי שעות

אליהו דלל:  גם משרד הביטחון עושה את זה

משה גפני: השאלה הזאת לא נוגעת לרשימה הזאת ספציפית, היא נוגעת לכל העניין עצמו

משה גפני:  המציאות היא שהאגף הזה במשרד האוצר עושה עבודה מהירה הרבה יותר ממה שהיה בעבר

משה גפני:  מה זה העמותות האלו? העמותות האלו הן בגלל שהמדינה לא עושה את המוטל עליה

אליהו דלל: אני מסכים איתך

משה גפני: במהלך התקופה בג"ץ התערב בהחלטות שלנו, בהחלטות שהיו פה אחד, הוא הנחה אותם מעל הראש שלנו

משה גפני:  יש עכשיו שני חוקים על השולחן: חוק של ולדימיר בליאק וחוק שלי

משה גפני:  יש שוני גדול בינינו בעניין הזה

משה גפני:  אנחנו נצטרך להידרש לעניין של מעמד ועדת הכספים בהחלטה הזאת

משה גפני:  כל הזמן טענו שבג"ץ מתערב רק כשנבחרי הציבור לא עושים את עבודתם, אבל פה עשינו את עבודתנו, הייתה הצבעה, ולמרות זאת בג"ץ פסק נגדנו

משה גפני:  יאיר לפיד בא לוועדה כדי להצביע יחד איתנו, כולם הצביעו, אבל בג"ץ פסל

אליהו דלל: כשניהלתי הבוקר את הישיבה של הוועדה לזכויות הילד, הגיעה עמותה בשם "חיבוק ראשון"

אליהו דלל:  זו עמותה שממלאת את החלל שבין משרד הבריאות למשרד הרווחה בטיפול בילדים מגיל לידה עד גיל שלוש שננטשו

אליהו דלל:  התפלאתי ואפילו הזדעזעתי לשמוע שהם פעילים 20 שנה ומעולם לא קיבלו תמיכה משום מקום

משה גפני: הם ביקשו?     

אליהו דלל: הם ביקשו ולא קיבלו

אפרת לקס: לעמותת "חיבוק ראשון" יש אישור זיכוי תרומות לפי סעיף 46 לפקודה

אליהו דלל: אולי זיכוי תרומות, אבל - -     

אפרת לקס: זאת תמיכה עקיפה

משה גפני: אתה מדבר על זה שהם לא מקבלים ממשרדי הממשלה תמיכה

אליהו דלל: כן, תמיכה מהמשרדים

אלמוג כהן: אני רוצה לתקן את עצמי לגבי עמותת "הברית האזרחית הישראלית"

אלמוג כהן:  הם כרגע יצרו איתי קשר והראו לי את העשייה שהם עושים

אלמוג כהן:  זו עשייה סופר חשובה, לכן אני לוקח את המילים שלי חזרה

אלמוג כהן:  אני רוצה לדון, וגם כתבתי לך, היושב ראש, מכתב בנושא, בנוגע לעמותה "אחים לנשק"

אלמוג כהן:  לפני מספר ימים העמותה לקחה שם של אחד מחללנו הקדושים ללא רשות המשפחה והשתמשה בו לקמפיין פוליטי

יצחק קרויזר: לא רק של אחד

אלמוג כהן: של אחד או יותר, והשתמשה בזה לצורך התנגחות בממשלה, במדיניותה ובראש הממשלה

אלמוג כהן:  אין לי בעיה שמתנגחים בראש הממשלה, אבל יש לי בעיה שמפרים התחייבויות

אלמוג כהן:  חברתי נעמה לזימי תסכים איתי שהחוק שווה בפני כולם

נעמה לזימי: אתה מדבר על כל עמותה שעוסקת בהתנגחות בממשלה?     

אלמוג כהן: אני מדבר על עמותה שנקראת "אחים לנשק" שהפרה את ההתחייבות שלה עצמה

ארז אורעד: המכתב שלך, חבר הכנסת אלמוג, לא היה מופנה אלינו, הוא היה מופנה לוועדת הכספים, אבל למרות זאת מה שאמרת הגיע לאוזננו

ארז אורעד:  קיבלנו נתונים ואנחנו בודקים אותם מול העמותה

ארז אורעד:  מפאת חובת החיסיון אני לא יכול לומר פה איזה נתונים, אבל הנושא בבדיקה מול העמותה

ארז אורעד:  לעמותה הזאת יש גם ככה אישור קצר מועד, עד חודש מאי

משה גפני: לחצי שנה

משה גפני:  אתה האיש המוסמך בעניין הזה?     

ארז אורעד: 	אני האיש המוסמך לבדוק את הנתונים שהגיעו אלינו מול העמותה ובסוף הבדיקה נעדכן אתכם

אלמוג כהן: העמותה פרסמה, ומגיע להם כל הכבוד על זה, התנצלות על המעשה שהם ביצעו

ארז אורעד: את זה אתה אומר לזכותה של העמותה?     

אלמוג כהן: את זה אני אומר לזכותה של העמותה

אלמוג כהן:  הם התנצלו, הודו, לכן הבירור אמור להיות מאוד קצר

אלמוג כהן:  שוללים להם את ה-46, מאוד פשוט

ולדימיר בליאק: אני כהרגלי בדקתי את הנושא מהרגע שנחשפתי אליו

ולדימיר בליאק:  אני חושב ש"אחים לנשק" עשו טעות בעצם השימוש ללא רשות ברשימות של הנופלים, וטוב שהם התנצלו והורידו את המודעה

ולדימיר בליאק:  לעצם הבקשה – למיטב הבנתי יש הפרדה גמורה בין הפעילות של תנועת "אחים לנשק" לבין עמותת "אחים לנשק"

ולדימיר בליאק:  תנועת "אחים לנשק" היא תנועה פוליטית שהוקמה בשנה האחרונה כתגובה להפיכה המשפטית

ולדימיר בליאק:  לפעילות של עמותת "אחים לנשק", עמותה שקיבלה אישור לפי סעיף 46, נחשפתי בעיקר בשבועות הראשונים של המלחמה - מדובר על פעילות ענפה ומבורכת למען המפונים, למען הילדים, למען העסקים הקטנים

ולדימיר בליאק:  הם הקימו חמ"ל מטורף לזיהוי הנעדרים, מערך הסעות והרבה דברים שאין את הזמן לתאר, ולכן אין מקום לשלול מהם את האישור הזה

אלמוג כהן: הם עשו את זה תחת "אחים לנשק"

ולדימיר בליאק: אני מבין שיש פה ניסיון של גורמים מסוימים לפגוע פוליטית בתנועה

ולדימיר בליאק:  אני מכיר את הנושא של סעיף 46 עוד מהפעילות המקצועית שלי כרואה חשבון

ולדימיר בליאק:  אחרי המלחמה אני מתכוון לגייס מספר מסוים של מתנדבים ולסרוק את כל תשומות הרבנים בנושאים הפוליטיים בשנים האחרונות

ולדימיר בליאק:  אנחנו נזהה את הקשר שלהם לעמותות שקיבלו אישור לפי סעיף 46 ונגיש בקשה מסודרת לשלילת האישור מהעמותות האלו

ולדימיר בליאק:  עכשיו שיהיה לכם בהצלחה עם "אחים לנשק"

אלמוג כהן: מקבל

אלמוג כהן:  חבל שלא עשית את זה עד היום

ולדימיר בליאק: נכון, אתה צודק

אלמוג כהן: זה תפקידך הציבורי

נעמה לזימי: התחייבות לא לעסוק בסוגיה פוליטית היא התחייבות שלא צריכה להיות אינדיבידואלית לעמותה אחת, היא צריכה להיות גורפת כי הרי יש את אותו דין לכל עמותה על בסיס מה שמותר לה או לא מותר לה

נעמה לזימי:  בדיקה כזאת חייבת להיעשות אחרי שקיבלתם מכתב ופנייה רשמית

נעמה לזימי:  אני רוצה להביא את הדוגמה של עמותת "אם תרצו" – קידום הרוח הציונית בחברה הישראלית

נעמה לזימי:  תחום פעילות: חינוך, השכלה והכשרה מקצועית

נעמה לזימי:  עמותת "אם תרצו" כתבה כך: "רע"מ זאת מפלגת אחות של חמאס", ואת זה היא כתבה על ממשלת נפתלי בנט

נעמה לזימי:  בנוסף היא כתבה: "לא מקימים ממשלה עם תומכי טרור"

נעמה לזימי:  בהמשך למה שולדימיר אמר, יש לי כאן רשימה של כל העמותות החשודות בעיני, יש כאן בערך 100

ולדימיר בליאק: האמת שיש אלפים

נעמה לזימי: ארז, האם אני יכולה להעביר לך כל עמותה שעוסקת בקריאה פוליטית שיש בה מן הסתה, מן גזענות, התרת דם או קריאה לאלימות? האם תהיה בדיקה על כל עמותה כזאת ויכול להישלל סעיף 46?       

אלמוג כהן: על מה את מדברת? על מה שעשו "אחים לנשק" במשרדי קהלת? את לחלוטין צודקת

ולדימיר בליאק: אתה צריך להתבייש לאור מה שהאנשים האלה עשו, אתה צריך לשתוק

אלמוג כהן: אני לא צריך להתבייש מאף אחד, אני לחמתי ב-7 באוקטובר כשאתם בדיוק הפכתם את חלב הסויה שלכם על האספרסו

ולדימיר בליאק: על מה שעברנו בשנה האחרונה אתה צריך לשתוק

אלמוג כהן: אתם צריכים להתבייש על זה שאתם נותנים יד לדריסת החוק במדינת ישראל

יצחק קרויזר: מה המשמעות שלי כחבר ועדת הכספים בנושא של עמותות בסעיף 46? חובתנו, וגם חובה על כל חברי הכנסת שנמצאים בבית הזה להעביר ביקורת

יצחק קרויזר:  האם התהליך של סעיף 46 לעמותת "אחים לנשק" היה הליך תקין, מאחר ואני כחבר ועדת הכספים עודכנתי על ידי בן כספית בטוויטר שבועיים לפני שהדיון התקיים שאושר להם סעיף 46?      

משה גפני: זה לא היה בוועדה

שולמית אלוני: לוועדת כספים יש שיקול דעת מוגבל כשהיא באה לאשר את החלטות רשות המסים

שולמית אלוני:  התפקיד של הוועדה מתמקד בקיום פיקוח, כשהמשמעות היא בחינת המסכת העובדתית, האופן שבו התקבלה ההחלטה

שולמית אלוני:  מה שנאמר בתקשורת היה בתקשורת

שולמית אלוני:  הגיע לפה ארז אורעד, הציג את הרשימה, כשבין היתר גם הייתה שם העמותה שעליה דיברת, נשאלו שאלות, התקיים איזה שהוא שיח

שולמית אלוני:  בסוף הוחלט לאשר את זה לתקופה של חצי שנה

יצחק קרויזר: יכול להיות שעיתונאי יודע לפניי כחבר הוועדה מה הולך להיות פה?     

משה גפני: זה לא היה

יצחק קרויזר: מהדברים של היועצת המשפטית אני מבין שעכשיו יושבים פה מספר חברי כנסת סתם ומבזבזים כספי ציבור מכיוון שבכלל לא רלוונטית כל הרשימה פה

ולדימיר בליאק: לכן הגשתי הצעת חוק שנועדה לפתור את הבעיה

יצחק קרויזר: מעולה, אז בוא נקדם אותה

ולדימיר בליאק: יש גם הצעת חוק נגדית

משה גפני: יש מחלוקת בינינו בעניין הזה

משה גפני:  אנחנו רוצים לקדם את זה – אני מנקודת מבט שלי וחלק מהחברים, ולדימיר מנקודת המבט שלו וחלק מהחברים – כי המצב לפי דעתנו לא תקין

משה גפני:  זה לא תקין שבג"ץ התערב בעניין ושלל החלטה פה אחד של כל חברי הוועדה

ולדימיר בליאק: לא תקין משהו אחר - שלנו כחברי ועדה אין שיקול דעת משמעותי

יצחק קרויזר: אז אנחנו מסכימים שצריך לתקן את מערכת המשפט?     

ולדימיר בליאק: לא

ולדימיר בליאק:  אנחנו מסכימים שצריך לתקן את המצב שאין לנו סיי בנושא

משה גפני: אני מסכים שצריך לקיים את הדיון הזה ולהחליט ברוב קולות איזה חוק אנחנו רוצים

משה גפני:  לא תקין המצב כמו שהוא עכשיו

נעמה לזימי: גפני, גם התקינה

משה גפני: הסמכות היחידה בעניין, ותתקני אותי אם אני טועה - -      

שולמית אלוני: הסמכות לשלול היא סמכות שר האוצר שהואצלה לרשות המסים

משה גפני: הרשימה שמגיעה לכאן היא רשימה שמביא אותה שר האוצר באמצעות האגף שעוסק בעניין הזה ברשות המסים

משה גפני:  אני סומך על ארז אורעד שמה שהוא מביא עבר את הבדיקה הנדרשת

משה גפני:  במידה, כמו שאנחנו עכשיו מדברים, ויש תלונה ספציפית שארז אורעד והיועצת המשפטית אומרים לנו שהם בודקים את זה ויחזרו לכאן עם התשובה - -     

יצחק קרויזר: גם אני סומך את ידיי על הבדיקה

יצחק קרויזר:  הרי יש המון עמותות שמתעסקות בנושאים הקריטיים מה-7 באוקטובר

יצחק קרויזר:  מי מחליט?      

ארז אורעד: יושבת ועדה ציבורית אצלנו שדנה בכל עמותה ועמותה, רואה אם המטרה היא מטרה ציבורית ומחליטה אם להמליץ

ארז אורעד:  בוועדה הציבורית יושבים נציגי ציבור

יצחק קרויזר: יש פרוטוקול שיוצא?     

ארז אורעד: יש פרוטוקול פנימי שלא יוצא החוצה

יצחק קרויזר: יש המון עמותות שמתעסקות עם נוער בסיכון מהמפונים, מהקיבוצים, מאופקים, משדרות

יצחק קרויזר:  הן עדיין תקועות בפקק, עוד לא הגיעו אפילו לוועדה

יצחק קרויזר:  עם כל הכבוד לעמותה הזאת, היא עקפה פה בכביש שש

משה גפני: אני רואה שבשנה האחרונה יש התקדמות מאוד גדולה בעניין

משה גפני:  יש פה עמותות מכל הגוונים ומכל הסוגים

משה גפני:  יש דברים שהייתי רוצה להצביע נגד, אבל אני לא מצביע נגד כיוון שאני סומך עליהם שהם בודקים את הבדיקה הנדרשת

משה גפני:  מדובר על המגזר השלישי שעושה פעולות שהמדינה הייתה צריכה לעשות ולא עשתה

נעמה לזימי: בגלל שהרבה פעמים החברה האזרחית על כל גווניה עושה את העבודה של המדינה לא יכול להיות שהמשאבים והתקינה יהיו כל כך דלים

משה גפני: אני מסכים איתך

משה גפני:  רשימה מס' 2023-005928

משה גפני:  מי בעד הרשימה, ירים את ידו? מי נגד, מי נמנע?     

משה גפני: אושר

משה גפני: הרשימה אושרה

משה גפני:  ארז, אני מבקש להמשיך לשמור על קור רוח ועל מה שצריך, אתם עושים את עבודתכם נאמנה

משה גפני:  תודה רבה

משה גפני:  אני מאחל לך בשם כל הוועדה בריאות שלמה ואריכות ימים